Η διδασκαλία των μαθηματικών μέσα απο τη χρήση τεχνικών της δραματικής τέχνης στην εκπαίδευση (drama in education)
Authors: Κοταρίνου Παναγιώτα 
Published: September 2021

Σκοπός της παρούσας διδακτορικής διατριβής: η μελέτη της επίδρασης της ΔΤΕ στη διδασκαλία και μάθηση της Γεωμετρίας σε μαθητές Λυκείου. Ειδικότερα, η έρευνα εστιάστηκε :Α) στη μελέτη των δυνατοτήτων της ΔΤΕ στην ανάπτυξη μαθησιακών δεξιοτήτων (μαθησιακή διάσταση της διδασκαλίας και μάθησης) και στη δυνατότητα να θέσει υπό αμφισβήτηση στους μαθητές την παραδοσιακή εικόνα για τη Γεωμετρία (επιστημολογική διάσταση της διδασκαλίας).Β) στη διερεύνηση και άλλων όψεων της διδασκαλίας των μαθηματικών και γενικότερα της μαθηματικής εκπαίδευσης, στις οποίες επιδρά και αναδεικνύει η ΔΤΕ.Μέθοδος της έρευνας: Η μεθοδολογία του ερευνητικού προγράμματος της παρούσας διατριβής ανήκει .στην Εθνογραφία, ενώ το διδακτικό πείραμα αποτέλεσε το κύριο περιβάλλον ανάπτυξης των ερευνητικών δραστηριοτήτων. Για τη συλλογή των δεδομένων αξιοποιήθηκε η παρατήρηση, συνεντεύξεις, ερωτηματολόγια, μαγνητοφωνήσεις, και βιντεοσκοπήσεις. Πραγματοποιήθηκαν δύο διαφορετικά διδακτικά πειράματα, σε δύο τμήματα Β΄ Λυκείου και αφορούσαν στη διδασκαλία Γεωμετρίας με χρήση τεχνικών ΔΤΕ, με την ίδια την ερευνήτρια στο ρόλο του διδάσκοντα και εμψυχωτή στις Δραματικές τεχνικές.Το διδακτικό πείραμα στο πρώτο σχολικό τμήμα αφορούσε την αξιωματική θεμελίωση της Ευκλείδειας, της Υπερβολικής και Ελλειπτικής Γεωμετρίας και την ιστορία του 5ου αιτήματος του Ευκλείδη. Πραγματοποιήθηκε σε 25 διδακτικές ώρες, κατά η διάρκεια 7 εβδομάδων, στα μαθήματα της Γεωμετρίας, Ιστορίας, Νεοελληνικής Γλώσσας, Λογοτεχνίας και Αρχαίων Ελληνικών. Το διδακτικό πείραμα στο δεύτερο σχολικό τμήμα (στο οποίο είχε πραγματοποιηθεί και η πιλοτική έρευνα με project 10 και 5 ωρών αντιστοίχως) αφορούσε μόνο την Αξιωματική θεμελίωση της Ευκλείδειας Γεωμετρίας και είχε διάρκεια 5 διδακτικές ώρες. Αποτελέσματα: Από τη ανάλυση του πραγματολογικού υλικού διαπιστώθηκε: Α) Οι μαθητές από την ανάλυση των διαλόγων των δρώμενων στους οποίους ενσωμάτωσαν ορθά τις μαθηματικές έννοιες που έπρεπε να παρουσιάσουν και από τις απαντήσεις τους στις συνεντεύξεις τους δύο μήνες μετά το διδακτικό πείραμα, φάνηκε ότι είχαν κατανοήσει την αξιωματική θεμελίωση της Ευκλείδειας και της Υπερβολικής Γεωμετρίας. Β) Η πραγμάτευση του θέματος του διδακτικού πειράματος μέσω της ΔΤΕ συνέβαλε στην αμφισβήτηση των επιστημολογικών αντιλήψεων των μαθητών για τη Γεωμετρία και στη δημιουργία μιας ουμανιστικής εικόνας για τα μαθηματικά.Γ) Η χρήση ΔΤΕ λειτούργησε ως ένα αποτελεσματικό διαμεσολαβητικό εργαλείο ώστε να διαμορφωθούν νέες νόρμες και πρακτικές σε μια τάξη ενεργών μαθητών, με την αλληλεπίδραση και τη συνεργασία να αποτελούν τα στοιχεία που αναδείχθηκαν από τους μαθητές.Δ) Η διδασκαλία με την αξιοποίηση ΔΤΕ συμβάλλει στη δημιουργία ενός διδακτικού περιβάλλοντος το οποίο συμβάλλει στην ανάπτυξη της κριτικής σκέψης και προάγει τη ‘Δημοκρατική πρόσβαση’ (‘Democratic access’), πρόσβαση όλων των μαθητών στις μαθηματικές ιδέες. Ε) Μελετήθηκαν οι αξίες που διδάχθηκαν και αναδείχθηκαν στη διδασκαλία με τεχνικές ΔΤΕ καθώς και η σύνδεση της ευεξίας (well-being) των μαθητών στην τάξη με την εμπλοκή τους στις μαθηματικές δραστηριότητες.ΣΤ) Επίσης αναδείχθηκαν όψεις όπως ο βιωματικός χαρακτήρας του δράματος, η συμβολή του στην ανάπυξη της δημιουργικότητας στους μαθητές και στις διαπροσωπικές και ενδοπροσωπικές τους σχέσεις. Τέλος,Ζ) Αναδείχθηκε ο διαθεματικός χαρακτήρας του Δράματος.